**Ostentative ploi**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Plouă alene, contradictoriu

Peste destinul acesta confuz,

Plouă, iubite,-n toamnele karmei

Cu nepăsare... Facem abuz

De vorbe calde și crizanteme,

Caut magia zilei de ieri,

Plouă cu gânduri peste poeme

Scrise demult, renegate tăceri.

Dorul de tine-mi sfâșie pieptul

Grea condamnare...’n definitiv,

În anotimpul veștedei lacrimi

Plouă cu soare, ostentativ.

- Plouă-n poeme cu indecență,

Toamna-și trimite solii pe vânt,

Plouă tacit, cu indiferență,

Apocaliptic peste pământ.

Cad incurabile ploi peste burgul

Unde cândva, la o cană de vin,

Am explorat cu-ndrăzneală amurgul

Și gura ta de otravă carmin

Dulce-amară ca ziua aceasta

Când nostalgii peste tâmplele reci

Toarnă argint și când dorul de tine

E imposibil de scris... Unde pleci?

Liliana Trif Ioan Grigoraș